
	Paskaidrojuma raksta sadaļa
	Informācija

	1. Mērķis un nepieciešamības pamatojums 
	Saistošo noteikumu “Par pašvaldības atbalstu sporta veicināšanai Balvu novadā” (turpmāk – Noteikumi) projekta mērķis ir noteikt vienotu kārtību, kādā Balvu novada pašvaldība (turpmāk – Pašvaldība) piešķir Pašvaldības budžeta finansējumu vai līdzfinansējumu sportistiem, sporta komandām un sporta organizācijām dalībai sporta sacensībās un tautas sporta pasākumu organizēšanai Balvu novada administratīvajā teritorijā.
Projekts izstrādāts, lai īstenotu Pašvaldību likumā noteikto pašvaldības autonomo funkciju sporta jomā un pašvaldības kompetenci, kas izriet no Sporta likuma 12.panta piektās daļas. Noteikumu projekts paredz četrus Pašvaldības atbalsta veidus: 
1. atbalstu pašvaldības labāko sportistu dalībai valsts un starptautiskajās sporta sacensībās; 
2. atbalstu tautas sporta komandām un individuālajiem dalībniekiem; 
3. atbalstu tautas sporta pasākumu organizēšanai; 
4. atbalstu veterānu un senioru sportam un sportistiem ar invaliditāti.
Nepieciešamība pēc regulējuma izriet no Balvu novada veselīga dzīvesveida un sporta veicināšanas stratēģijā 2026.–2030.gadam noteiktā virziena – ieviest jaunu sporta pasākumu finansēšanas un organizēšanas kārtību, kā arī no Balvu novada domes 2026.gada 20.augusta lēmuma Nr.522 “Par Balvu novada pašvaldības iestādes “Ziemeļlatgales sporta centrs” likvidāciju” (sēdes protokols Nr.17, 7.§), kas paredz ar 2027.gada 1.janvāri Balvu novada pašvaldības iestādes “Ziemeļlatgales sporta centrs” likvidāciju un sporta jomas funkciju nodošanu Balvu novada Kultūras, tūrisma un sporta pārvaldei.
Līdz ar Noteikumu pieņemšanu tiks nodrošināti iepriekš zināmi atbalsta piešķiršanas kritēriji, atbalsta apmēri, pieteikšanās kārtība, prioritizācijas mehānisms finansējuma nepietiekamības gadījumā, attiecināmās izmaksas, atskaitīšanās un izlietojuma kontrole.
Noteikumu projekts neparedz administratīvo atbildību par noteikumu pārkāpumiem.
Ar 2027.gadu plānots mainīt tautas sporta pasākumu organizēšanas modeli, paredzot, ka tautas sporta pasākumu organizēšanā plašāk tiek iesaistītas biedrības un nodibinājumi. Saistošo noteikumu projektā ietvertais 4.3.apakšpunktā noteiktais atbalsta veids paredz iespēju biedrībām un nodibinājumiem pieteikties Pašvaldības atbalstam tautas sporta pasākumu organizēšanai Balvu novada administratīvajā teritorijā.
Vienlaikus ar regulējumu netiek pilnībā izbeigta pašvaldības līdzdalība tautas sporta pasākumu organizēšanā. Gadījumos, kad uz konkrētu pašvaldības sporta pasākumu plānā paredzētu tautas sporta pasākumu organizēšanu nepieteiksies biedrības vai nodibinājumi vai nebūs atbalstāmu pieteikumu, Pašvaldība, izvērtējot pasākuma nozīmi un pieejamos budžeta līdzekļus, varēs turpināt šādu pasākumu organizēšanu pati caur attiecīgo pašvaldības institūciju. Šāda pieeja nodrošina pakāpenisku pāreju uz plašāku nevalstiskā sektora iesaisti, vienlaikus saglabājot pašvaldības sporta funkcijas nepārtrauktību.

	2. Fiskālā ietekme uz pašvaldības budžetu 
	Noteikumu projekts paredz ietekmi uz pašvaldības budžeta izdevumu daļu, jo Pašvaldības kārtējā gada budžetā Noteikumos minētajiem atbalsta veidiem paredzams kopējais finansējums 60 000 euro apmērā. Minētais finansējums tiks nodrošināts no Balvu novada pašvaldības iestādes “Ziemeļlatgales sporta centrs” likvidācijas rezultātā ietaupītajiem pašvaldības budžeta līdzekļiem, tos novirzot jaunajai sporta jomas finansēšanas kārtībai.
Sākotnējais finansējuma sadalījums starp atbalsta veidiem ir šāds:
1) Noteikumu 4.1. apakšpunktā minētajam atbalsta veidam (atbalsts pašvaldības labāko sportistu dalībai valsts un starptautiskajās sporta sacensībās) – 20 % jeb 12 000 euro;
2) Noteikumu 4.2. apakšpunktā minētajam atbalsta veidam (atbalsts tautas sporta komandām un individuālajiem dalībniekiem) – 30 % jeb 18 000 euro;
3) Noteikumu 4.3. apakšpunktā minētajam atbalsta veidam (atbalsts tautas sporta pasākumu organizēšanai) – 45 % jeb 27 000 euro;
4) Noteikumu 4.4. apakšpunktā minētajam atbalsta veidam (atbalsts veterānu un senioru sportam un sportistiem ar invaliditāti) – 5 % jeb 3 000 euro.

Noteikumu īstenošanai papildus nepieciešami pašvaldības budžeta līdzekļi Balvu novada pašvaldības Sporta komisijas (turpmāk – Komisija) darbības nodrošināšanai. Sporta komisija būs jauna pašvaldības izveidota institūcija, un tās locekļiem atlīdzība nosakāma un izmaksājama atbilstoši Balvu novada pašvaldības darbinieku un amatpersonu atlīdzības nolikumam. Precīzs izdevumu apmērs būs atkarīgs no komisijas sastāva, sēžu skaita un piemērojamā atlīdzības regulējuma.
Noteikumu projekts neietekmē pašvaldības budžeta ieņēmumu daļu. 
Finansējums piešķirams tikai pašvaldības budžetā apstiprināto līdzekļu ietvaros. Ja kādam atbalsta veidam paredzētais finansējums netiek pieprasīts vai izlietots pilnā apmērā, Dome, pamatojoties uz Komisijas atzinumu, var lemt par neizmantotā finansējuma pārdali citiem Noteikumos paredzētajiem atbalsta veidiem.
Tautas sporta pasākumu organizēšanas nodošana biedrībām un nodibinājumiem paredz finansējuma pārorientēšanu no pašvaldības tieši organizētiem pasākumiem uz atklātu Pašvaldības atbalsta piešķiršanas kārtību. Saistošo noteikumu projektā 4.3.apakšpunktā minētajam atbalsta veidam sākotnēji paredzēti 45 % no kopējā 60 000 euro finansējuma jeb 27 000 euro.
Ja uz atsevišķu tautas sporta pasākumu organizēšanu nepieteiksies biedrības vai nodibinājumi, šādu pasākumu organizēšana var tikt nodrošināta pašvaldības kompetences ietvaros, izmantojot attiecīgajā pašvaldības budžeta gadā sporta funkcijas nodrošināšanai paredzētos līdzekļus un ievērojot budžetā apstiprinātās apropriācijas. Šādā gadījumā pasākums nav uzskatāms par biedrībai vai nodibinājumam piešķirtu Pašvaldības atbalstu šo saistošo noteikumu izpratnē, bet par pašvaldības institūcijas tieši organizētu sporta pasākumu.



	3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci 
	3.1. Sociālā ietekme - vērtējama kā pozitīva. Noteikumi veicinās Balvu novada iedzīvotāju iesaisti sportiskās aktivitātēs, stiprinās nevalstisko organizāciju lomu sporta nozarē, sekmēs sporta komandu un individuālo sportistu dalību sacensībās, kā arī veicinās tautas sporta pasākumu pieejamību novada iedzīvotājiem. 
3.2. Ietekme uz vidi - tieša negatīva ietekme uz vidi nav paredzama. Tautas sporta pasākumu organizēšanā piemērojami vispārējie normatīvie akti vides aizsardzības, sabiedriskās kārtības, drošības, atkritumu apsaimniekošanas un publisku pasākumu norises jomā.
3.3. Ietekme uz iedzīvotāju veselību -  vērtējama kā pozitīva, jo atbalsts sporta sacensībām un tautas sporta pasākumiem sekmē fizisko aktivitāšu pieejamību, veselīga un aktīva dzīvesveida paradumu veidošanos un sabiedrības iesaisti veselību veicinošās aktivitātēs.
3.4. Ietekme uz uzņēmējdarbības vidi - pašvaldības teritorijā var būt netieši pozitīva, jo sporta sacensību un pasākumu organizēšana var veicināt pieprasījumu pēc vietējo pakalpojumu sniedzēju – transporta, ēdināšanas, naktsmītņu, tehniskā nodrošinājuma, publicitātes, medicīnas un drošības pakalpojumu – iesaistes.
3.5. Ietekme uz konkurenci - vērtējama kā neitrāla. Atbalsta saņemšanas kārtība ir vienāda visiem pretendentiem, kas atbilst Noteikumos noteiktajiem kritērijiem. Atbalsts tiek piešķirts pašvaldības sporta funkcijas īstenošanai, nevis priekšrocību radīšanai konkrētam pretendentam.
Tautas sporta pasākumu organizēšanas nodošana biedrībām un nodibinājumiem var pozitīvi ietekmēt sabiedrības līdzdalību, jo sporta organizācijas un vietējās kopienas tiks motivētas pašas iniciēt, plānot un īstenot sporta pasākumus savos sporta veidos. Tas var veicināt lielāku iedzīvotāju iesaisti, vietējās iniciatīvas un atbildību par sporta aktivitāšu pieejamību novadā.
Vienlaikus pašvaldības tiesības turpināt organizēt tos pasākumus, uz kuriem nebūs biedrību vai nodibinājumu pieteikumu, mazina risku, ka pārejas periodā kāda sabiedrībai nozīmīga tautas sporta aktivitāte netiktu nodrošināta. Tādējādi tiek sabalansēta nevalstiskā sektora iesaiste ar pašvaldības pienākumu nodrošināt sporta attīstības un iedzīvotāju veselīga dzīvesveida veicināšanas funkcijas nepārtrauktību.



	4. Ietekme uz administratīvajām procedūrām un to izmaksām 
	Privātpersonas, biedrības un nodibinājumi par Noteikumu piemērošanu varēs vērsties Balvu novada pašvaldībā un ar 2027.gada 1.janvāri Balvu novada Kultūras, tūrisma un sporta pārvaldē. Pieteikumus izvērtēs jaunizveidotā Balvu novada pašvaldības Sporta komisija, savukārt lēmumu par Pašvaldības atbalsta piešķiršanu, atteikumu vai daļēju piešķiršanu pieņems Balvu novada dome.
Noteikumu projekts paredz šādus galvenos administratīvās procedūras posmus: 
1. pieteikumu iesniegšanas izsludināšana; 
2. pieteikuma un pielikumu sagatavošana; 
3. pieteikuma iesniegšana līdz noteiktajam termiņam; 
4. pieteikuma formālā pārbaude; trūkumu novēršana, ja tādi konstatēti; 
5. pieteikuma izvērtēšana Sporta komisijā; 
6. Komisijas atzinuma sagatavošana; 
7. Domes lēmuma pieņemšana; 
8. līguma slēgšana vai Domes lēmumā noteikto nosacījumu piemērošana; 
9. Pašvaldības atbalsta izlietojums; 
10. atskaites iesniegšana un izlietojuma kontrole.
Pieteikumu var iesniegt klātienē, pa pastu, elektroniski, parakstītu ar drošu elektronisko parakstu, vai izmantojot Pašvaldības oficiālo elektronisko adresi. Pieteikuma iesniegšanai valsts vai pašvaldības nodeva nav paredzēta.
Administratīvās izmaksas pretendentiem ir saistītas ar pieteikuma, izmaksu tāmes un atbilstību apliecinošo dokumentu sagatavošanu. Pašvaldībai administratīvās izmaksas saistītas ar pieteikumu pieņemšanu, izvērtēšanu, lēmumu sagatavošanu, līgumu slēgšanu, atskaišu pārbaudi un izlietojuma kontroli, kā arī ar Sporta komisijas darbības nodrošināšanu un komisijas locekļu atlīdzību atbilstoši pašvaldības atlīdzības regulējumam.


	5. Ietekme uz pašvaldības funkcijām un cilvēkresursiem 
	Noteikumi izstrādāti pašvaldības autonomās funkcijas sporta jomā izpildei – veicināt sporta attīstību, tostarp atbalstīt sportistu un sporta klubu darbību un sniegt atbalstu sporta pasākumu organizēšanai.
Noteikumu piemērošanā tiks iesaistīta Dome, Balvu novada pašvaldības Sporta komisija, Balvu novada Kultūras, tūrisma un sporta pārvalde, kā arī Balvu novada Centrālās pārvaldes darbinieki, kas nodrošina budžeta plānošanu, lēmumu projektu sagatavošanu, līgumu slēgšanu, maksājumu veikšanu un atskaišu pārbaudi.
Sporta komisija būs jauna pašvaldības izveidota institūcija – komisija. Tās uzdevums būs izvērtēt pieteikumus, sagatavot atzinumus Domei par Pašvaldības atbalsta piešķiršanu, atteikumu vai daļēju piešķiršanu, kā arī sniegt atzinumus par pieteikumu prioritāro secību un citiem Noteikumos paredzētajiem jautājumiem.
Noteikumu pieņemšana pati par sevi nerada nepieciešamību veidot jaunas pastāvīgas amata vietas, tomēr Sporta komisijas darbības nodrošināšanai būs nepieciešami pašvaldības budžeta līdzekļi komisijas locekļu atlīdzībai atbilstoši Balvu novada pašvaldības darbinieku un amatpersonu atlīdzības nolikumam. Sporta jomas funkciju īstenošana ir sasaistīta ar pašvaldībā pieņemto lēmumu par Ziemeļlatgales sporta centra likvidāciju ar 2027.gada 1.janvāri un funkciju nodošanu Balvu novada Kultūras, tūrisma un sporta pārvaldei.
Tautas sporta pasākumu organizēšanas nodošana biedrībām un nodibinājumiem maina pašvaldības lomu no tieša visu pasākumu organizētāja uz finansēšanas, koordinēšanas, izvērtēšanas un kontroles nodrošinātāju tajos gadījumos, kad pasākumu īsteno nevalstiskā sektora organizācija. Tas palielina Sporta komisijas, Balvu novada Kultūras, tūrisma un sporta pārvaldes un Balvu novada Centrālās pārvaldes koordinējošo un uzraudzības lomu.
Vienlaikus Pašvaldībai saglabājas funkcija nodrošināt sporta pasākumu pieejamību gadījumos, kad konkrēta tautas sporta pasākuma organizēšanu nepārņem biedrība vai nodibinājums. Šādos gadījumos ar 2027.gada 1.janvāri Balvu novada Kultūras, tūrisma un sporta pārvalde turpinās nodrošināt pasākuma plānošanu un organizēšanu, lai netiktu pārtraukta sabiedrībai nozīmīgu sporta aktivitāšu pieejamība.

	6. Informācija par izpildes nodrošināšanu 
	Noteikumu izpildi nodrošinās pašvaldības institūcijas un darbinieki to kompetences ietvaros. Pieteikumu izvērtēšanu veiks jaunizveidotā Balvu novada pašvaldības Sporta komisija, lēmumus par Pašvaldības atbalsta piešķiršanu pieņems Dome, savukārt piešķirtā Pašvaldības atbalsta izlietojuma un atbalsta saņemšanas nosacījumu kontroli veiks Balvu novada Kultūras, tūrisma un sporta pārvalde.
Izpildes nodrošināšanas mehānismi ietver pieteikumu izvērtēšanu pēc Noteikumos un pielikumos noteiktajiem kritērijiem, Domes lēmuma pieņemšanu, līguma slēgšanu ar atbalsta saņēmēju vai nosacījumu noteikšanu Domes lēmumā, ja līgums netiek slēgts, izdevumus apliecinošo dokumentu pieprasīšanu, atskaites iesniegšanu un izlietojuma kontroli.
Sporta komisijas darbības nodrošināšana ietvers komisijas sēžu organizēšanu, pieteikumu izskatīšanu, atzinumu sagatavošanu un priekšlikumu sniegšanu Domei. Komisijas locekļu atlīdzība tiks nodrošināta pašvaldības budžeta ietvaros atbilstoši pašvaldības darbinieku un amatpersonu atlīdzības nolikumam.
Ja Pašvaldības atbalsts izlietots neatbilstoši Noteikumiem, pieteikumam, Komisijas atzinumam, Domes lēmumam vai līgumam, vai arī atbalsta saņēmējs nav iesniedzis atskaiti vai sniedzis nepatiesu informāciju, Noteikumi paredz iespēju sagatavot atzinumu Domei par atbalsta samazināšanu, turpmākas izmaksas atteikumu vai saņemtā Pašvaldības atbalsta atmaksu.
Izpildes nodrošināšanā būtiska nozīme būs Pašvaldības kārtējā gada sporta pasākumu plānam un pieteikumu izvērtēšanas procesam. Pēc pieteikumu saņemšanas un izvērtēšanas būs iespējams identificēt tos tautas sporta pasākumus, kuru organizēšanu uzņemas biedrības vai nodibinājumi, un tos pasākumus, uz kuriem nav saņemti atbilstoši pieteikumi.
Pasākumiem, uz kuriem nepieteiksies biedrības vai nodibinājumi, Pašvaldība varēs lemt par turpmāku pasākuma organizēšanu pašas spēkiem, ņemot vērā pasākuma nozīmi, pieprasījumu, pieejamos cilvēkresursus un budžeta līdzekļus. Šāda izpildes sistēma ļauj vienlaikus ieviest jauno finansēšanas modeli un nodrošināt, ka tautas sporta pasākumu pieejamība Balvu novadā netiek pārtraukta.



	7. Prasību un izmaksu samērīgums pret ieguvumiem, ko sniedz mērķa sasniegšana 
	Noteikumos ietvertās prasības ir piemērotas mērķa sasniegšanai, jo tās nosaka skaidrus atbalsta veidus, pretendentu loku, atbilstības kritērijus, maksimālos atbalsta apmērus, attiecināmās izmaksas, pieteikšanās termiņus, vērtēšanas kritērijus, prioritizācijas kārtību, izlietojuma kontroli un atskaitīšanos.
Izraudzītie līdzekļi ir nepieciešami, lai nodrošinātu vienlīdzīgu attieksmi pret pretendentiem, Pašvaldības budžeta līdzekļu lietderīgu izmantošanu un iespēju Komisijai pārbaudīt pieteikumu atbilstību noteiktajiem kritērijiem. Prasība iesniegt pieteikumu, izmaksu tāmi, atbilstību apliecinošus dokumentus un atskaiti ir samērīga ar piešķiramā publiskā finansējuma raksturu un nepieciešamību nodrošināt tā izlietojuma kontroli.
Atbalsta piešķiršana bez vienotiem kritērijiem un dokumentu pārbaudes – nesasniegtu regulējuma mērķi, jo nenodrošinātu pietiekamu caurskatāmību, objektivitāti un kontroli pār pašvaldības finansējuma izlietojumu. Sabiedrības ieguvumi – sporta aktivitāšu pieejamība, veselīga dzīvesveida veicināšana, sportistu un komandu pārstāvniecība sacensībās, tautas sporta pasākumu attīstība un biedrību iesaiste – ir lielāki par pretendentiem radīto administratīvo slogu.
Prasība biedrībām un nodibinājumiem pieteikties Pašvaldības atbalstam tautas sporta pasākumu organizēšanai ir samērīga, jo publiska finansējuma piešķiršana prasa pārskatāmu pieteikumu, izmaksu tāmes, vērtēšanas kritēriju un atskaitīšanās sistēmu. Vienlaikus modelis nav pārmērīgs, jo tas neuzliek biedrībām un nodibinājumiem pienākumu obligāti pārņemt visu tautas sporta pasākumu organizēšanu.
Samērīgumu nodrošina arī tas, ka pašvaldība saglabā iespēju pati organizēt tos pasākumus, uz kuriem nevalstiskais sektors nepiesakās vai kurus objektīvi nav iespējams nodot ārējam organizētājam. Tādējādi ieguvums – nevalstiskā sektora iesaiste, lielāka atklātība un mērķtiecīgāks finansējuma sadalījums – ir līdzsvarots ar nepieciešamību saglabāt iedzīvotājiem pieejamu tautas sporta pasākumu klāstu.



	8. Izstrādes gaitā veiktās konsultācijas ar privātpersonām un institūcijām 
	Noteikumu projekts izstrādāts, ņemot vērā Balvu novada veselīga dzīvesveida un sporta veicināšanas stratēģiju 2026.–2030. gadam, kurā analizēta sporta nozares situācija, iedzīvotāju iesaiste sporta aktivitātēs, sporta nozares pārvaldība un nepieciešamība izstrādāt jaunu sporta pasākumu finansēšanas un organizēšanas kārtību. Stratēģijas izstrādē tika uzklausīti iedzīvotāji un analizēti novada sporta nozares resursi, vajadzības un iespējas.
Noteikumu projekta izstrādes gaitā ir notikušas konsultācijas ar Balvu novada Ziemeļlatgales sporta centra darbiniekiem, sporta biedrībām, sporta organizāciju pārstāvjiem un sportistiem par jauno sporta jomas finansēšanas kārtību. Konsultāciju laikā tika iepazīstināti ar paredzētajiem Pašvaldības atbalsta veidiem, pieteikšanās kārtību, vērtēšanas un prioritizācijas pamatprincipiem, attiecināmajām izmaksām un atskaitīšanās prasībām.
Atbilstoši Pašvaldības likuma 46.panta trešajā daļā noteiktajai kārtībai saistošo noteikumu projekts publicēts pašvaldības tīmekļa vietnē: www.balvi.lv, sadaļā "Aktualitātes" – "Sabiedrības līdzdalība" – "Saistošo noteikumu projekti" sabiedrības viedokļa noskaidrošanai laika periodā no 31.08.2026. līdz 14.09.2026. 
Norādītajā termiņā sabiedrības viedokļa noskaidrošanas ietvaros sabiedrības viedokļi ir/nav saņemti.

